118. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 796 της 24 Οκτ./3 Νοεμ. 1978 (ΦΕΚ Α΄ 184) Περί του τρόπου αναγραφής της τιμής λιανικής πωλήσεως επί της συσκευασίας των πωλουμένων γεωργικών φαρμάκων. Έχοντες υπ’ όψει: 1.Τας διατάξεις της παρ. 4 του άρθρ. 22 του Νόμ. 721/1977 «περί εγκρίσεως κυκλοφορίας και ελέγχου των γεωργικών φαρμάκων, ως και ρυθμίσεως συναφών θεμάτων». 2.Την υπ’ αριθ. 846/1978 γνωμοδότησιν του Συμβουλίου της Επικρατείας, προτάσει και του επί της Γεωργίας Υπουργού, αποφασίζομεν: Άρθρον μόνον.-1.Μετά τετράμηνον από της δημοσιεύσεως του παρόντος δ/τος δια της Εφημερίδος της Κυβερνήσεως καθίσταται υποχρεωτική η αναγραφή της ανωτάτης λιανικής τιμής πωλήσεως εις τον καταναλωτήν επί της συσκευασίας των πωλουμένων εις το εσωτερικόν γεωργικών φαρμάκων. 2.Η τιμή αύτη αφορά εις το περιεχόμενον της εγκεκριμένης συσκευασίας και αναγράφεται ευαναγνώστως και εις εμφανές σημείον, δια τυπογραφικών στοιχείων ή άλλης ανεξιτήλου μελάνης επί του μέσου συσκευασίας ή επί ετικέττας στερεώς επικολλημένης επί τούτου. Η εν λόγω τιμή είναι ενιαία καθ’ άπασαν την Χώραν δι’ έκαστον νομίμως κυκλοφορούν σκεύασμα ή ιδιοσκεύασμα γεωργικού φαρμάκου. 3.Υπεύθυνος δια την κατά τα ανωτέρω αναγραφήν της τιμής λιανικής πωλήσεως, είναι ο εις ον εχορηγήθη η έγκρισις κυκλοφορίας. Εις περιπτώσεις καθ’ ας το τυχόν εγκρίσεως κυκλοφορίας γεωργικόν φάρμακον υποσυσκευάζεται εν τη Χώρα, υπεύθυνος τυγχάνει και ο ενεργών την υποσυσκευασίαν (άρθρ. 31 παρ. 1 του Νόμ. 721/77). 4.Υπεύθυνοι δια την αναγραφήν της τιμής λιανικής πωλήσεως δια συσκευασθέντα και διατεθέντα εις τους λιανοπωλητάς γεωργικά φάρμακα, προ της δημοσιεύσεως του παρόντος ή και εντός τετραμήνου από της δημοσιεύσεώς του, είναι οι κατέχοντες ταύτα λιανοπωληταί προς τους οποίους οι εν παρ. 3 υπεύθυνοι υποχρεούνται να την γνωστοποιήσουν. Εις τον αυτόν επί της Γεωργίας Υπουργόν, ανατίθεμεν την δημοσίευσιν και εκτέλεσιν του παρόντος. 